Wiliam Llŷn

Bardd Cymraeg proffesiynol a ganai yn ail hanner yr 16g oedd Wiliam Llŷn (1534 neu 1535 - 1580). Fel mae ei enw yn awgrymu, roedd yn frodor o Lŷn. Roedd ei frawd Huw Llŷn yn fardd hefyd.

Bywgraffiad
Roedd Wiliam Llŷn yn un o'r to olaf o'r beirdd proffesiynol a ganai yn nhai'r uchelwyr i ennill eu tamaid. Bu'n ddisgybl barddol i Gruffudd Hiraethog (m. 1564), a chafodd ei radd fel pencerdd yn ail Eisteddfod Caerwys yn 1567. Mae nodyn mewn llawysgrif o hanner olaf yr 17g yn dweud ei fod yn glerigwr, ond amheuir hyn.

Ymddengys ei fod yn byw yn nhref Croesoswallt yn rhan olaf ei oes, a chadwyd ei ewyllys, sy'n gadael ei dŷ yno i'w wraig. Gadawodd ei lyfrau i Rhys Cain, oedd yn ddisgybl iddo; roedd Morris Kyffin hefyd yn ddisgybl iddo.

Cerddi
Cadwyd llawer o'i gerddi mewn llawysgrif y credir ei bod yn ei law ei hun, sy'n cynnwys ei eirlyfr barddol. Ei gerddi enwocaf yw ei farwnadau i'w gyd-feirdd, Gruffudd Hiraethog, Siôn Brwynog ac Owain ap Gwilym. Ymddengys mai ef a ddyfeisiodd y cywydd marwnad ar ffurf ymddiddan rhwng y bardd a'r person marw.

Gweler hefyd
Gruffydd Dwnn, Uchelwr Cymreig ac un o noddwyr Beirdd yr Uchelwyr

Llyfryddiaeth
 Barddoniaeth Wiliam Llŷn a'i eirlyfr, gyda nodiadau gan y Parch. J. C. Morrice (Bangor: Jarvis a Foster, 1908)
 Roy Stephens, Wiliam Llŷn (Cymdeithas Cerdd Dafod Cymru, 1980). Detholiad bychan o waith y bardd gyda rhagymadrodd

Categori:Beirdd yr Uchelwyr
Categori:Beirdd Cymraeg
Categori:Geiriadurwyr Cymraeg
Categori:Genedigaethau'r 1530au
Categori:Llenorion yr 16eg ganrif o Gymru
Categori:Marwolaethau 1580
Categori:Pobl o Lŷn